stanford-oval/wikipedia huggingface dataset:
Urheiluvuosi 2005
Koripallo

Naisten Euroopan-mestaruuskilpailut 2.–11.9. Turkissa. Loppuottelussa Tšekki voitti Venäjän 72–70, ja pronssille sijoittui Espanja.
Miesten Euroopan-mestaruuskilpailut 16.–25.9. Serbia ja Montenegrossa. Loppuottelussa Kreikka voitti Saksan 78–62, ja pronssia sai Ranska.
NBA:n loppuotteluissa San Antonio Spurs voitti Detroit Pistonsin otteluvoitoin 4–3. Runkosarjan arvokkaimmaksi pelaajaksi valittiin Phoenix Sunsin Steve Nash ja loppuotteluiden arvokkaimmaksi pelaajaksi San Antonion Tim Duncan.
Käsipallo

Miesten maailmanmestaruuskilpailut 23.1.–6.2. Tunisiassa. Loppuottelussa Espanja voitti Kroatian 40–34. Pronssiottelussa Ranska voitti Tunisian 26–25. Kisojen arvokkaimmaksi pelaajaksi valittiin Kroatian Ivano Balić.
Naisten maailmanmestaruuskilpailut 5.–18.12. Pietarissa, Venäjällä. Loppuottelussa Venäjä voitti Romanian 28–23. Pronssiottelussa Unkari voitti Tanskan 27–24.
Lentopallo

Miesten Euroopan-mestaruuskilpailut 2.–11.9. Italiassa sekä Serbia ja Montenegrossa. Roomassa pelatussa loppuottelussa Italia voitti Venäjän 3–2, ja pronssille sijoittui Serbia ja Montenegro. Kisojen arvokkaimmaksi pelaajaksi valittiin Italian Alberto Cisolla.
Naisten Euroopan-mestaruuskilpailut 17.–25.9. Kroatiassa. Zagrebissa pelatussa loppuottelussa Puola voitti Italian 3–1, ja pronssille sijoittui Venäjä. Kisojen arvokkaimmaksi pelaajaksi valittiin Puolan Dorota Świeniewicz.
Nyrkkeily

Ammattinyrkkeilyliitto WBC julisti marraskuussa yhdysvaltalaisen Hasim Rahmanin raskaan sarjan maailmanmestariksi ukrainalaisen Vitali Klytškon kieltäydyttyä useaan kertaan mestaruusottelusta loukkaantumisiinsa vedoten ja ilmoitettua lopulta vetäytyvänsä nyrkkeilykehistä. Nikolai Valujevista tuli ensimmäinen venäläinen raskaan sarjan ammattilaismaailmanmestari, kun hän joulukuussa Berliinissä voitti pistetuomiolla WBA:n mestaruusottelussa John Ruizin. Valujevista tuli 213-senittisenä ja yli 140-kiloisena kaikkien aikojen pisin ja painavin maailmanmestari.
Amatöörinyrkkeilyn naisten maailmanmestaruuskilpailut 26.9.–2.10. Podolskissa, Venäjällä. Kilpailut käytiin 13 painoluokassa. Venäjä voitti seitsemän kultamitalia. Raskaimman sarjan, alle 86-kiloisten, mestaruuden voitti Unkarin Maria Kovács.
Amatöörinyrkkeilyn miesten maailmanmestaruuskilpailut 13.–20.11. Mianyangissa, Kiinassa. Ohjelmassa oli 11 painoluokkaa. Kuubalaiset voittivat neljä ja venäläiset kolme kultamitalia. Raskaimman sarjan, yli 91-kiloisten, paras oli kuubalainen Odlanier Solís.
Pohjoismaiset hiihtolajit

Maailmanmestaruuskilpailuissa Saksan Oberstdorfissa 16.–27.2. oli ohjelmassa 12 hiihtolajia sekä neljä lajia mäkihypyssä ja kolme yhdistetyssä. Norja oli kisojen paras maa seitsemällä kulta-, viidellä hopea- ja seitsemällä pronssimitalilla. Norjalaisista Marit Bjørgen voitti kolme kultaa, ja kahteen mestaruuteen ylsivät Hilde G. Pedersen, Frode Estil ja Tore Ruud Hofstad. Kisojen ainoa kaksinkertainen kultamitalisti henkilökohtaisissa lajeissa oli saksalainen yhdistetyn hiihtäjä Ronny Ackermann. Itävalta voitti molemmat mäkihypyn joukkuekilpailut samalla nelikolla. Mitaleille ylsi kaikkiaan yksitoista maata.
Keski-Euroopan mäkiviikolla 29.12.2004–6.1.2005 Suomen Janne Ahonen otti kolmannen mäkiviikkovoittonsa. Hän voitti kolme ensimmäistä osakilpailua ja jäi Bischofshofenissa toiseksi kuusi pistettä Itävallan Martin Höllwarthille hävinneenä. Kokonaiskilpailussa Ahonen voitti Höllwarthin 49,1 pisteellä ja kolmanneksi sijoittuneen Itävallan Thomas Morgensternin 57,8 pisteellä.
Pyöräily

Italian ympäriajo 7.–29.5. Kilpailun voitti isäntämaan Paolo Savoldelli 28 sekunnin erolla maanmieheensä Gilberto Simoniin ja 45 sekunnin erolla Venezuelan José Rujanoon.
Ranskan ympäriajo 2.–24.7. Kilpailun voitti alun perin yhdysvaltalainen Lance Armstrong seitsemännen peräkkäisen kerran 4.40 minuutin erolla Italian Ivan Bassoon ja 6.21 minuutin erolla Saksan Jan Ullrichiin. Seuraavina vuosina Armstrongin syyllistyminen dopingin käyttöön paljastui ja hän menetti kaikki seitsemän voittoaan.
Espanjan ympäriajo 27.8.–18.9. Kilpailun voitti alun perin isäntämaan Roberto Heras neljännen kerran urallaan 4.36 minuutin erolla Venäjän Denis Menšoviin ja 4.54 minuutin erolla maanmieheensä Carlos Sastreen. Heras menetti voittonsa jäätyään kiinni dopingin käytöstä mutta sai sen vuonna 2012 oikeuden päätöksellä takaisin.
Maantiepyöräilyn maailmanmestaruuskilpailut 21.–25.9. Madridissa, Espanjassa. Maantieajon maailmanmestaruuden voittivat Belgian Tom Boonen ja Saksan Regina Schleicher. Aika-ajon mestarit olivat Australian Michael Rogers kolmannen peräkkäisen kerran ja Sveitsin Karin Thürig toisen peräkkäisen kerran.
Ratapyöräilyn maailmanmestaruuskilpailut 24.–27.3. Los Angelesissa, Yhdysvalloissa. Ohjelmassa oli yhdeksän miesten ja kuusi naisten lajia. Iso-Britannia voitti neljä kultamitalia, joista Robert Hayles oli voittamassa madisonia ja joukkuetakaa-ajoa.
Tennis

Australian avoimet 17.–30.1. Melbournessa. Miesten kaksinpelin loppuottelussa venäläinen Marat Safin voitti järjestäjämaan Lleyton Hewittin 3–1. Naisten kaksinpelin loppuottelussa yhdysvaltalainen Serena Williams voitti maannaisensa Lindsay Davenportin 2–1.
Ranskan avoimet 23.5.–5.6. Pariisissa. Miesten kaksinpelin loppuottelussa espanjalainen Rafael Nadal voitti argentiinalaisen Mariano Puertan 3–1. Puerta jäi dopingtestissä kiinni kiellettyjen aineiden käytöstä ja hänen suorituksensa hylättiin ja hän sai pitkän kilpailukiellon. Naisten kaksinpelin loppuottelussa belgialainen Justine Henin-Hardenne voitti ranskalaisen Mary Piercen 2–0. Sekanelinpelissä 48-vuotias Martina Navrátilová ylsi loppuotteluun, jonka hän kuitenkin hävisi.
Wimbledonin turnaus 20.6.–3.7. Lontoossa. Miesten kaksinpelin loppuottelussa sveitsiläinen Roger Federer voitti yhdysvaltalaisen Andy Roddickin 3–0 ja saavutti kolmannen peräkkäisen mestaruutensa. Naisten kaksinpelin loppuottelussa yhdysvaltalainen Venus Williams voitti maannaisensa Lindsay Davenportin 2–1. Mestaruus oli Williamsille uran kolmas.
Yhdysvaltain avoimet 29.8.–11.9. New Yorkissa. Kaksinpelien loppuotteluissa Roger Federer voitti järjestäjämaan Andre Agassin 3–1 ja belgialainen Kim Clijsters ranskalaisen Mary Piercen 2–0. Sekanelinpelissä intialainen Mahesh Bhupathi ja slovakialainen Daniela Hantuchová voittivat vuoden toisen Grand Slam -mestaruutensa mutta ensi kertaa yhdessä.
Fed Cupin loppuottelu 17.–18.9. Pariisissa, Ranskassa. Venäjä voitti emäntämaa Ranskan 3–2.
Davis Cupin loppuottelu 2.–4.12. Bratislavassa, Slovakiassa. Kroatia voitti isäntämaa Slovakian 3–2. Mestaruus oli Kroatian ensimmäinen.
Uinti

Pitkän radan maailmanmestaruuskilpailut 16.–31.7. Montrealissa, Kanadassa. Menestyneimmät maat olivat 17 kultamitalia saavuttanut Yhdysvallat ja 13 kultamitalin Australia. Australian Grant Hackett voitti ratauinnissa kolme henkilökohtaista kultamitalia.
Lyhyen radan Euroopan-mestaruuskilpailut 8.–11.12. Triestessa, Italiassa.
Yleisurheilu

X yleisurheilun maailmanmestaruuskilpailut 6.–14.8. Helsingissä, Suomessa. Kisoihin osallistui 196 maata ja 1735 urheilijaa. Kahden maailmanmestaruuden voittajia olivat pikajuoksijat Justin Gatlin ja Lauryn Williams, pika-aitajuoksija Ladji Doucouré, neljännesmaileri Jeremy Wariner, aitajuoksija Julija Petšonkina, keskimatkanjuoksija Rashid Ramzi ja kestävyysjuoksija Tirunesh Dibaba. Maailmanennätystä paransivat Olimpiada Ivanova 20 kilometrin kävelyssä (1.25.41), Jelena Isinbajeva seiväshypyssä (501) ja Osleidys Menéndez keihäänheitossa (71,70). Kisojen menestynein maa oli Yhdysvallat 14 kultamitalilla.  Isäntämaan ainoa mitalisti oli pronssia pituushypyssä saavuttanut Tommi Evilä. Varsinkin neljäntenä kilpailupäivänä kova ukkosmyrsky ja rankkasade haittasivat kilpailuja, joista osa siirrettiin myöhempään ajankohtaan.
Aiheesta muualla

Kuvia tai muita tiedostoja aiheesta Urheiluvuosi 2005 Wikimedia Commonsissa
Niello

Niello-menetelmällä koristeltu vyönsolki 600-luvun Englannista
Niello on menetelmä metalliesineiden koristeluun, joka muistuttaa emalointia. Niello-menetelmässä metalliesineen pintaan kaiverretut kuviot täytetään sulalla mustalla niello-massalla. Massa on alhaisessa lämpötilassa sulava metalliseos, joka koostuu hopeasta, lyijystä, kuparista, rikistä sekä booraksista.
Niello-menetelmä tekee esineen pinnasta sileän ja kiiltävän. Niello-koristelu on ollut yleistä muun muassa hopea- ja pronssikoruissa sekä miekkojen kahvoissa.
Aiheesta muualla

Kuvia tai muita tiedostoja aiheesta Niello Wikimedia Commonsissa
Suomen urheilun tukisäätiö

Suomen urheilun tukisäätiö on vuoden 2020 lopussa rekisteröity säätiö, jonka  toiminnan tarkoitus on tukea suomalaista liikuntaa ja urheilua.
Säätiö on syntynyt Suomen Olympiakomitean tukisäätiön ja Suomen Urheilijoiden tukisäätiön sulautumisesta.
Säätiön hallituksen valitsee Suomen olympiakomitean hallitus. Puheenjohtaja on vuodesta 2021 Jan Vapaavuori.
Säätiö hallinnoi olympiarahastoa ja yleistä valmennusrahastoa.
Olympiarahasto

Olympiarahasto on Suomen olympiakomitean vuonna 2018 käynnistämä hanke, jonka tarkoitus on ollut kerätä 40 miljoonan euron pääoma siten, että Suomen valtio lahjoittaa omistamiaan osakkeita Suomen Olympiakomitean tukisäätiön hallinnoimaan rahastoon vuosina 2019–2023 aina neljä miljoonaa, kun yksityisiä lahjoituksia olisi kertynyt saman verran. Syksyllä 2021 rahastoon oli saatu kerättyä miljoona euroa. Jan Vapaavuoren mukaan rahaston strategiaa muutetaan niin, että mukaan tulee huomattavasti kiinnostavampi lasten ja nuorten liikunnan tulokulma. Lokakuussa 2023 rahastossa oli 1,14 miljoonaa euroa eli tavoitetta ei saavutettu. Opetus- ja kulttuuriministeriö myönsi hankkeelle jatkoaikaa vuoden 2027 loppuun asti ja lupasi lahjoittaa vastinrahaa jo kahdesta miljoonasta eurosta.
Yleinen valmennusrahasto

Yleiseen valmennusrahastoon voivat liittyä urheilijat. Rahaston tarkoituksena on hallita yksilöurheilijoiden aktiiviuran valmennus- ja urheilutoimintaa varten rahastoimia urheilemisesta saatuja tuloja. Rahasto perustuu Suomen Urheilijoiden tukisäätiön rahastoon. Suomen Hiihtourheilun kannatussäätiön valmennusrahasto yhdistyy siihen vuoden 2021 lopussa.
Uskonnollisuus

Jumalan olemassaolo
Agnostisismi
Ateismi
Deismi
Henoteismi
Monoteismi
Panenteismi
Panteismi
Polyteismi
Teismi
Jumalatodistukset
Kaikkivaltius
Kaikkivoipaisuuden paradoksi
Kosmologinen todistus
Luonnollinen teologia
Ontologinen todistus
Pahan ongelma
Teleologinen todistus
Jumalausko
Usko
Uskonnollisuus
Uskonnon alkuperä
Uskonto
Uskovainen
Jumaluusoppi
Teologia
Uskonnonfilosofia
näytä
keskustele
Osa artikkelisarjaa
Kartta näyttää maakohtaisen uskonnollisuuden. Perustuu vuosien 2006–2008 välisiin galluptuloksiin.
Uskonnollisuus on käsite, joka viittaa uskontoon perustuvaan tai sille ominaiseen asiaan tai ihmisiin, joiden elämässä uskonto on tärkeässä asemassa, uskovaisiin.
Uskonnollisuuden osatekijät

Ninian Smart on esittänyt, että monissa uskonnoissa olisi seitsemän uskonnon ulottuvuutta. Näitä ovat Smartin mukaan käytännön ja uskonnollisten menojen ulottuvuus, kokemuksen ja tunteen ulottuvuus, kertomusten ja myyttien ulottuvuus, opin ja ajattelun ulottuvuus, moraalin ja säädösten ulottuvuus, yhteisöjen ja laitosten ulottuvuus ja aineellinen ulottuvuus.
Käytännön ja rituaalien ulottuvuus tarkoittaa erilaisiin rituaaleihin osallistumista. Myös ajatustasolla hyväksyttyjen oppien noudattaminen on osa käyttäytymistasoa.
Kokemuksen ja tunteen ulottuvuus tarkoittaa sitä, että uskonnossa esiintyy erilaisia yksilöllisiä tunne-elämyksiä ja vakaumuksia. Näitä ovat esimerkiksi mystiikka, tunne jumalan läsnäolosta ja vaikutuksesta, erilaiset näyt ja valaistumiset.
Kertomusten ja myyttien ulottuvuus tarkoittaa, että uskontoihin kuuluu joko kirjoittamattomia tai kirjoitettuja kertomuksia ja myyttejä, joihin rituaalit pohjautuvat.
Opin ja filosofian ulottuvuus viittaa uskonnon teologiaan ja oppiin.
Etiikan ja säädösten ulottuvuus tarkoittaa, että uskontoihin kuuluu moraalikäsityksiä ja sääntöjä, jotka liittyvät rituaalien toimittamiseen ja sääntelevät uskonnollisen ihmisen elämää.
Yhteisöjen ja instituutioiden ulottuvuudella tarkoitetaan, että henkilön uskonto on osa ympäröivän ryhmän kulttuuria ja toimii vuorovaikutuksessa sen kanssa. Tällaisia yhteisöjä ovat esimerkiksi kirkko, lahko ja kultti. Uskonto vaikuttaa kulttuurissa myös ajattelutapoihin ja tieteeseen.
Materiaalisella ulottuvuudella tarkoitetaan, että uskonto näkyy kulttuurissa ja vaikuttaa siihen. Uskonto vaikuttaa usein laajasti muun muassa tapoihin ja taiteeseen kuten arkkitehtuuriin, kirjallisuuteen, musiikkiin ja  kuvataiteeseen.
Ninian Smartin luokittelun kaltaisia tutkimukseen perustumattomia luokitteluja on arvosteltu siitä, että ne ovat mielivaltaisia. Smart ei ilmaise täsmällistä kokemusperäistä menetelmää jäsennysten muodostamiseksi. Hän ei esitä perusteluja sille, miksi kyseiset ulottuvuudet on valittu.
Osmo Koskelainen teki vuonna 1968 sosiologian väitöskirjan aiheesta Maallistuva suomalainen suurkaupunki. Hänen suorittamiensa tilastollisten tutkimusten mukaan uskonnollisuus jakautuu seuraaviin osatekijöihin:
Usko uskonnon opinkappaleisiin
Aatteellinen uskonnollisuus
Kirkon kannattaminen
Uskonnollisiin menoihin osallistuminen
Uskonnollisten elämysten kokeminen
Uskonnollisuuden psykologia

Kokeellinen psykologia on tutkinut uskonnollisiksi luokiteltaviin uskomuksiin altistavia tai niitä ennustavia tekijöitä. Esimerkiksi kyky kognitiiviseen reflektioon vaikuttaisi korreloivan negatiivisesti taipumuksen uskoa "yliluonnollisiin" ilmiöihin kanssa. Mitä parempi kyky kognitiiviseen reflektioon ihmisellä on, sitä varmemmin hän ei usko Jumalaan, henkiin, noituuteen, enteisiin, ajatustenlukuun ja astrologiaan. Kyseinen kyky kuvaa ihmisen taitoa löytää pohtimalla spontaanin vastauksen sijaan oikea vastaus. Kykyä mitattiin seuraavilla kysymyksillä:
Maila ja pallo maksavat yhteensä 1,10 euroa. Maila maksaa euron enemmän kuin pallo. Paljonko pallo maksaa?
Jos 5 konetta tekee 5 lelua 5 minuutissa, missä ajassa 100 konetta tekee 100 lelua?
Järven lumpeiden ala kaksinkertaistuu joka päivä. 48 päivän päästä se kattaa koko järven. Kuinka monen päivän päästä se kattaa puoli järveä?
Myös uskonnollisuuden psykologisia vaikutuksia on yritetty tutkia kokeelliseksi. Tutkittaessa uskonnollisuuden suhdetta hyvinvointiin ja onnellisuuteen, vaikuttaisivat uskonnolliset ihmiset olevan merkittävästi uskonnottomia onnellisempia ja tyytyväisempiä elämäänsä.
Uskonnollisuuden kannatus

Vuonna 2009 julkaistun Gallup Internationalin mielipidekyselyn mukaan vähiten uskonnollisia ovat virolaiset, ruotsalaiset, tanskalaiset ja norjalaiset. Suomalaiset ovat naapurikansojaan uskonnollisempia ollen vertailussa 14. vähiten uskonnollinen maa. Suomessa 29 prosenttia vastaajista piti uskontoa tärkeänä elämässään ja 70 prosenttia vastaajista ei pitänyt uskontoa tärkeänä elämässään. Tutkimuksen mukaan uskonnollisuudella on taipumus vähetä, mitä enemmän yhteiskunta vaurastuu. Länsimaista uskonnollisimpiin kuuluu Yhdysvallat, jossa 65 prosenttia vastaajista piti uskontoa tärkeänä. Maan sisällä uskonnollisuus vaihteli itäisen Vermontin 42 prosentista etelävaltioiden Mississipin 82 prosenttiin.
Win-Gallup-tutkimuslaitos on tutkinut uskonnollisuuden ja ateismin kehitystä maailmanlaajuisesti vuosina 2005–2012. Tutkimuksen mukaan Suomi kuuluu rikkaista maista uskonnollisimpaan kolmikkoon Belgian ja Yhdysvaltojen kanssa. Uskonnollisiksi itsensä mieltävien määrä on noussut Suomessa 51 prosentista 53 prosenttiin tarkastelujaksolla. Ateistiksi tunnustautuvien määrä on pudonnut yhden prosenttiyksikön seitsemästä kuuteen. Maailman viisi uskonnollisinta valtiota ovat tutkimuksen mukaan Ghana, Nigeria, Armenia, Fidži ja Pohjois-Makedonia. Viisi ateistisinta maata ovat järjestyksessä Kiina, Japani, Tšekki, Ranska ja Etelä-Korea.
Uskonnollisuuden tulevaisuus

Uskontotieteilijä Ilkka Pyysiäinen on vastustanut fideististen ja wittgensteinilaisten teologien käsitystä uskonnollisuudesta pelkkänä sisäisenä elämänä. Uskovaisten ehdoton enemmistö on aina ajatellut, että heidän uskonnolliset käsitteensä ja käsityksensä viittaavat todellisuuteen ja ovat tosia. Pyysiäinen toteaa, että Homo sapiens -laji on kehittynyt ympäristössä, joka ei ole suosinut nimenomaan tieteellisen ajattelun kehitystä. Uskonto on osa evoluutiossa kehittynyttä arkiajattelua. Monien ihmisten on edelleen helpompi ajatella uskonnollisesti kuin tieteellisesti. Nykyisin ihmisen ympäristö on kuitenkin erilainen. On esitetty, että kun tieteellinen ajattelu leviää entistä laajemmalle yhteiskunnassa, siitä alkaa vähitellen tulla sääntö ja uskonnollisuudesta poikkeus.
Aiheesta muualla

Tyynysniemi, Matti: Uskonto on naisten juttu. Yle Uutiset. 29.8.2010.
Urheiluvuosi 1984

Urheiluvuosi 1984 käsittelee vuoden 1984 merkittäviä uutisia ja tapahtumia urheilussa.
Yleiskilpailut

Talviolympialaiset 8.–19.2. Sarajevossa, Jugoslaviassa. Parhaat mitalimaat olivat yhdeksän kultamitalia voittanut Itä-Saksa ja kuuden kultamitalin Neuvostoliiton.
Kesäolympialaiset 28.7.–12.8. Los Angelesissa, Yhdysvalloissa. Parhaat mitalimaat olivat 83 kultamitalia voittanut Yhdysvallat ja 20 kullan Romania. Kisoja boikotoi Neuvostoliiton johdolla toistakymmentä maata.
Alppihiihto

Sarajevon olympialaisissa sekä miehet että naiset kilpailivat kolmessa alppihiihtolajissa. Yhdysvallat voitti kolme kultamitalia, Sveitsi kaksi ja Italia yhden. Pujottelussa kaksoset Phil ja Steve Mahre ottivat kaksoisvoiton.
Maailmancupin 1983–1984 miesten kokonaiskilpailun voitti Sveitsin Pirmin Zurbriggen 26 pisteen erolla Ruotsin Ingemar Stenmarkiin ja naisten kokonaiskilpailun Sveitsin Erika Hess Liechtensteinin Hanni Wenzeliä yhdeksän pistettä enemmän keränneenä.
Amerikkalainen jalkapallo

XVIII Super Bowl 22.1. Tampassa. Los Angeles Raiders voitti Washington Redskinsin 38–9.
Ampumahiihto

Sarajevon olympialaisissa kultaa voittivat Norjan Eirik Kvalfoss 10 kilometrillä, Länsi-Saksan Peter Angerer 20 kilometrillä ja Neuvostoliiton viestijoukkue.
Naisten maailmanmestaruuskilpailut 27.2.–4.3. Chamonix'ssa, Ranskassa. Neuvostoliiton Venera Tšernyšova voitti molemmat henkilökohtaiset matkat ja kuului myös viestin voittaneeseen joukkueeseen.
Maailmancupin 1983–1984 kokonaiskilpailun voitti itäsaksalainen Frank-Peter Roetsch yhden pisteen erolla Länsi-Saksan Peter Angereriin ja viiden pisteen erolla Norjan Eirik Kvalfossiin.
Autourheilu

Formula 1:n maailmanmestaruuden voitti kolmannen kerran urallaan McLarenilla ajanut itävaltalainen Niki Lauda puolen pisteen erolla tallitoveriinsa, ranskalaiseen Alain Prostiin. McLaren voitti tallimestaruuden.
Rallin maailmanmestaruuden voitti Audi Quattrolla ajanut ruotsalainen Stig Blomqvist 21 pisteen erolla tallitoveriinsa, Suomen Hannu Mikkolaan. Audi voitti merkkimestaruuden.
Golf

Masters-turnauksen voitti yhdysvaltalainen Ben Crenshaw.
Yhdysvaltain avoimen turnauksen voitti yhdysvaltalainen Fuzzy Zoeller.
Britannian avoimen turnauksen voitti toisen kerran urallaan espanjalainen Severiano Ballesteros.
PGA-mestaruuden voitti toisen kerran urallaan yhdysvaltalainen Lee Trevino.
Jalkapallo

Miesten Euroopan-mestaruuskilpailut 12.–27.6. Ranskassa. Euroopan-mestaruuden voitti Ranska, hopealle sijoittui loppuottelun maalein 2–0 hävinnyt Espanja, ja välierien häviäjäjoukkueet olivat Portugali ja Tanska. Ranskan Michel Platini teki viidessä ottelussa yhdeksän maalia.
Euroopan mestarijoukkueiden cupin 1983–1984 loppuottelu 30.5. Roomassa, Italiassa. Englantilainen Liverpool voitti italialaisen AS Roman rangaistuspotkukilpailussa 4–2 ottelun oltua varsinaisen peliajan ja jatkoajankin jälkeen tasatilanteessa 1–1.
Jääkiekko

Sarajevon olympialaisissa miesten jääkiekkoturnaukseen osallistui kaksitoista maata. Turnauksen voitti Neuvostoliitto, joka voitti alkulohkon viisi otteluaan maalierolla 42–5 sekä mitalisarjassa Kanadan 4–0 ja Tšekkoslovakian 2–0. Tšekkoslovakia sai hopeaa ja Ruotsi pronssia.
Kanada-cup 1.–18.9. Kanadassa ja Yhdysvalloissa. Loppuotteluissa Kanada voitti Ruotsin maalein 5–2 ja 6–5. Välierissä Kanada voitti Neuvostoliiton jatkoajalla 3–2 ja Ruotsi Yhdysvallat 9–2. Runkosarjassa Kanada oli pelannut Yhdysvaltojen kanssa tasan sekä hävinnyt Ruotsille ja Neuvostoliitolle.
NHL:n loppuotteluissa Edmonton Oilers voitti neljä edellistä Stanley Cupia voittaneen New York Islandersin otteluvoitoin 4–1. Mestaruus oli Edmontonin ensimmäinen.
Koripallo

Los Angelesin olympialaisten miesten turnauksessa kultaa voitti Yhdysvallat, joka kukisti loppuottelussa Espanjan 96–65. Pronssiottelussa Jugoslavia voitti Kanadan 88–82. Naisten loppuottelussa Yhdysvallat voitti Etelä-Korean 85–55 ja pronssiottelussa Kiina voitti Kanadan 63–57.
NBA:n mestaruuden voitti Boston Celtics ennätyksellisesti 15. kerran.
Käsipallo

Los Angelesin olympialaisissa Jugoslavia voitti kultaa sekä miesten että naisten turnauksessa. Se voitti miesten loppuottelussa Länsi-Saksan 18–17, ja pronssille sijoittui Romania. Naisten sarjamuotoisessa turnauksessa hopealle sijoittui Etelä-Korea ja pronssille Kiina.
Lentopallo

Los Angelesin olympialaisten miesten loppuottelussa Yhdysvallat voitti Brasilian 3–0. Pronssia sai Italia. Naisten turnauksessa Kiina voitti kultaa, loppuottelun erin 3–0 hävinnyt Yhdysvallat sai hopeaa ja Japani sijoittui pronssille.
Moottoripyöräurheilu

RR-ajon maailmanmestaruuden voittivat sveitsiläinen Stefan Dörflinger (80 ksm), espanjalainen Ángel Nieto (125 ksm), ranskalainen Christian Sarron (250 ksm) ja yhdysvaltalainen Eddie Lawson (500 ksm).
Motocrossin maailmanmestareiksi ajoivat italialainen Michele Rinaldi (125 ksm), itävaltalainen Heinz Kinigadner (250 ksm) ja belgialainen André Malherbe (500 ksm).
Speedwayn henkilökohtaisen maailmanmestaruuden voitti tanskalainen Erik Gundersen. Iso-Britannia voitti pariajon ja Tanska joukkueiden maailmanmestaruuden.
Jääspeedwayn henkilökohtaisen maailmanmestaruuden voitti Ruotsin Erik Stenlund. Neuvostoliitto voitti joukkueiden maailmanmestaruuden.
Trialin maailmanmestaruuden voitti Belgian Eddy Lejeune.
Nopeuslasku

Maailmanmestaruuskilpailut Les Arcsissa, Ranskassa. Itävaltalainen Franz Weber teki maailmanennätyksen 208,937 km/h. Yhdysvaltalainen Melissa Dimino laski ensimmäisenä naisena yli 200 km/h:n nopeudella, tuloksena 200,780 km/h.
Nyrkkeily

Larry Holmesin jäljiltä vapaaksi jääneen ammattilaisnyrkkeilyjärjestö WBC:n raskaan sarjan maailmanmestaruuden voitti 9.3. Las Vegasissa Tim Witherspoon pistevoitolla Greg Pagesta mutta hävisi sen 31.8. samassa kaupungissa Pinklon Thomasille pistetuomiolla. Uuden IBF-liiton maailmanmestariksi hyväksymä Holmes puolusti mestaruuttaan 9.11. Las Vegasissa voittamalla James Smithin kehätuomarin keskeytyksellä 12. erässä. Page voitti 1.12. Sun Cityssä WBA-liiton mestaruuden tyrmäämällä Gerrie Coetzeen kahdeksannessa erässä.
Los Angelesin olympialaisten nyrkkeilykilpailuissa miehet ottelivat 12 painoluokassa. Yhdysvallat voitti yhdeksän kultamitalia sekä Etelä-Korea, Italia ja Jugoslavia yhden. Raskaimman, yli 91-kiloisten sarjan voitti Yhdysvaltain Tyrell Biggs.